Marika Tuus-Laul

Marika Tuus-Laul (neiupõlvenimi Lenk; sündinud 12. mail 1951 Tallinnas) on Eesti ajakirjanik ja poliitik; X, XI, XII ja XIII Riigikogu Riigikogu liige.

Haridus
Marika Tuus-Laul on lõpetanud 1970. aastal Tallinna 39. Keskkooli, 1976. aastal Tallinna Pedagoogilise Instituudi klubitöö ja taidlusteatri režii erialal ning 1986. aastal Tartu Riikliku Ülikooli ajakirjanduse erialal.Marika Tuus-Laulu elulugu andmebaasis Telekraat. Vaadatud 24.07.2024.

Töökäik
Tuus-Laul on töötanud teeninduskombinaadi Junor TTO osakonna vaneminsenerina ja töökodade juhatajana (1970–1972), ENSV Riikliku Filharmoonia ansambli Vana Toomas helirežissöörina (1972–1978), Harju Rajooni Täitevkomitee kultuuriosakonnas metoodikuna (1978–1985), ENSV Riikliku Kinokomitee vaneminspektorina (1985–1987), Eesti Televisioonis uudistereporteri ja toimetaja, "Aktuaalse kaamera" vastutava toimetaja ning publitsistikasaadete saatejuhina (1987–2002) ning Eesti sotsiaalministeeriumis nõunikuna (1997–1999).

Tema kaalukamad tööd ajakirjanikuna olid ETV tarbijakaitsesaated "Pooltund kõigile" ja "Knopka" (1995–2002; autor, toimetaja ja saatejuht).

Poliitiline tegevus
Marika Tuus-Laul oli Tallinna Linnavolikogu aseesimees 2002–2003. 2003. aastal astus ta Eesti Keskerakonda ning kuulus kuni 2018. aastani ka Keskerakonna juhatusse.Anna Ploompuu. Marika Tuus-Laul enam Keskerakonna juhatusse ei kandideeri Postimees.ee, 12.10.2018.

Aastatel 2003–2019 oli ta Riigikogu liige (X, XI, XII ja XIII Riigikogu koosseisus). Riigikogu valimistel on ta saanud 2003. aastal 4028 häält, 2007. aastal 3758 häält, 2011. aastal 2976 häält, 2015. aastal 2904 häält ja 2019. aastal 2095 häält.Marika Tuus – hääletustulemused Valimised.ee. Vaadatud 24.07.2024.

Ta kandideeris 2025. aasta kohaliku omavalitsuse volikogude valimistel Kristiine linnaosas, kogus 433 häält ning osutus valituks.

Muu liikmesus
Ta on olnud Tallinna Eluasemefondi liige.
 1999–2002 Eesti Ajakirjanike Liidu juhatuse liige 
 2000–2002 ETV Loometöötajate Ametiliidu esimees ja peausaldusisik, Ringhäälingu töötajate liidu peausaldusisik ning Teenistujate Ametiliitude Keskorganisatsiooni (TALO) juhatuse liige 
 2007–2011 ja 2016–2023 Eesti Rahvusringhäälingu nõukogu liige 
 2005–2007 Põhja-Eesti Regionaalhaigla nõukogu liige 
 2003–2007 Lääne-Euroopa Liidu (WEU) assamblee liige 
 2007. aastast Parlamentidevahelise Liidu (IPU) assamblee liige 
 2017. aastal valitud Tallinna Linnavolikogu liikmeksAnna Ploompuu. Suur nimekiri: heida pilk peale Tallinna uuele volikogule Postimees.ee, 01.11.2017.

Tunnustus
 2000 – ajakirja Nädal lugejaküsitluses parima naissaatejuhi kategoorias 2. koht 
 2001 – ETV aasta parima saatejuhi konkursil 2. koht 
 2020 – Jõgeva valla teenetemärk 

Isiklikku
Marika Tuus-Laulu vend on Heimar Lenk.Argo Ideon. "Perónidest Savisaarteni" Eesti Ekspress, 01.04.2004. 

Ta oli aastatel 1995–2005 abielus laulja Rein Tuusiga (Rein Tuusi surmani). 2011. aastal abiellus ta Uuno Lauluga.Poliitik Marika Tuus abiellus

Viited

Välislingid

 Marika Tuus-Laul. Savisaare võinuks kergelt mahalaskmisele saata. Ta oli meie suurimaid riigimehi Postimees.ee, 3. jaanuar 2023
 Marika Tuus-Laul. Eesti on suhtelises vaesuses elavate pensionäridega maailmas teisel kohal. Miks? Kesknädal, 13. veebruar 2023 

Kategooria:Eesti ajakirjanikud
Kategooria:Eesti Keskerakonna poliitikud
Kategooria:X Riigikogu liikmed
Kategooria:XI Riigikogu liikmed
Kategooria:XII Riigikogu liikmed
Kategooria:XIII Riigikogu liikmed
Kategooria:XIV Riigikogu liikmed
Kategooria:Tallinna Ülikooli vilistlased
Kategooria:Tartu Ülikooli filoloogiateaduskonna vilistlased
Kategooria:Sündinud 1951